'Dan otvorenih vrata' u Nacionalnom laboratoriju Argonne, kraj Chicaga
Najstariji i jedan od najvećih nacionalnih laboratorija, prvotno osnovan s ciljem proučavanja nuklearne energije, Argonne danas predvod
Nacionalni laboratorij Argonne, u saveznoj državi Illinois, jedno je od najstarijih i najvećih znanstvenih postrojenja američkog Ministarstva energetike. Prvotno osnovan s ciljem proučavanja nuklearne energije, Argonne danas predvodi istraživanja alternativne energije. Svakih nekoliko godina, znanstvenici u laboratoriju imaju priliku pokazati javnosti što rade tijekom popularnog 'Dana otvorenih vrata', koji privlači desetke tisuća posjetitelja u brojne zgrade ovog znanstveno-istraživačkog kompleksa u predgrađu Chicaga. Doug Sisterson posjetiteljima Nacionalnog laboratorija Argonne s mnogo entuzijazma opisuje svoj posao. On je meteorolog koji istražuje klimatske promjene. Većina ljudi ne očekuje nešto takvo u objektu koji se još uvijek smatra nuklearni laboratorijem. "Danas se ovakvi laboratoriji mnogo više koriste za primijenjenu znanost. Gledamo koji su to problemi naše zemlje oko kojih trust mozgova i čitav pogon jednog nacionalnog laboratorija mogu pomoći vladi da postavi politiku za širok raspon pitanja a ne samo za nuklearna istraživanja," kaže Sisterson. Trust mozgova u Argonneu uključuje i Charlesa Macala. On je znanstvenik koji izvodi proračune, pomažući trenutno Nacionalnom centru za kontrolu bolesti u razumijevanju načina na koji virus svinjske gripe H1N1 ove jeseni može pogoditi Ameriku. "Proračunski modeli koje mi ovdje razvijamo biti će u budućnosti - a već i sada! - od ogromne važnosti u pomaganju vladi da razumije točno što treba činiti, što treba preporučiti, kao i koliki će biti troškovi i koristi od onoga što će učiniti," kaže Macal. To su samo dva primjera vrlo široke uloge koju Nacionalni laboratorij Argonne igra u svakidašnjem životu građana Amerike. Direktor laboratorija Eric Isaacs kaže da je cilj 'Dana otvorenih vrata' informiranje javnosti o ulozi ove ustanove: "Radimo to stoga što je naš posao iznimno važan za nacionalne interese." Od nacionalne sigurnosti pa do nacionalnog zdravlja, znanstvenici u Argonneu u samom su vrhu istraživanja, nastojeći svakodnevni život učiniti lakšim, sigurnijim, pa i duljim. Eric Isaacs kaže da je važna uloga ovog laboratorija potvrđena i činjenicom da je vlada predsjednika Obame za njega izdvojila više novca. Ove godine, Argonne je dobio oko 180 milijuna dolara iz saveznog paketa ekonomskih poticaja. Taj će se novac potrošiti na istraživanja alternativne energije, razvoj automobila na baterije, kao i nuklearne energije. "Smatramo da je nuklearna energija vrlo važan dio zelenih energetskih rješenja za budućnost," kaže Isaacs. O korisnosti nuklearne energije mnogo je naučila Kathleen Brandeis, za svog nedavnog posjeta ovom laboratoriju. "Kad bi ova mala lopta bila uran, ona bi osvijetlila 375 tisuća domova. Nevjerojatno je da uran 235 može učiniti toliko mnogo," čudi se Brandeis. Upravo se takvoj reakciji publike nada i Eric Isaacs. 'Volio bih da ljudi na odlasku kažu: U Argonneu zaista rade sjajne stvari'.